钦定古今图书集成/明伦汇编/氏族典/第625卷 > 拓跋匡
## 钦定古今图书集成/明伦汇编/氏族典/第625卷 > 拓跋匡

按《魏书广平王传》：“广平王洛侯无子，以阳平幽王子
匡后之。匡字建扶，性耿介，有器节，高宗器之，谓曰：‘叔
父必能仪型社稷，匡辅朕躬，今可改名为匡，以成克
终之美’。”世宗即位，累迁给事黄门侍郎。茹皓始有宠，
百寮微惮之。世宗曾于山陵还，诏匡陪乘，又命皓登
车。皓褰裳将上，匡谏止，世宗推之令下，皓恨匡失色，
当时壮其忠謇。世宗亲政，除肆州刺史。匡既忤皓，惧
为所害，廉慎自修，甚有声绩。迁恒州刺史，征为大宗
正卿、河南邑中正。后除度支尚书。匡表引乐陵、章武
之例，求绍洛侯封。诏付尚书议，尚书奏听袭封，以明
兴绝之义。匡与尚书令高肇不平，常无降下之色。时
世宗委政于肇，朝廷倾惮，唯匡与肇抗衡。先自造棺，
置于厅事，意欲舆棺诣阙，论肇罪恶，自杀切谏。肇闻
而恶之。后因与太常刘芳议争权量，遂与肇声色。御
史中尉王显奏匡请付廷尉定罪，诏可。有司奏匡诬
肇，处匡死刑，世宗恕死，降为光禄大夫。又兼宗正卿。
出为兖州刺史。肃宗初，入为御史中尉。匡严于弹纠，
始奏于忠，次弹高聪等，进号安南将军。后加镇东将
军。匡每有奏请，尚书令、任城王澄时致执夺，匡刚隘，
内遂不平。先所造棺，犹在僧寺，乃复修事，将与澄相
攻。澄颇知之。后将赴省，与匡逢遇，驺卒相挝，朝野骇
愕。澄因是奏匡罪状三十馀条，廷尉处以死刑。诏付
八座议，特加原宥，削爵除官。三公郎中辛雄奏理之。
后除平州刺史。寻为关右都督，兼尚书行台。遇疾还
京。孝昌初卒，谥曰文贞。后追复本爵，改封济南王。第
四子献，袭。齐受禅，爵例降。